Kommissionens forordning (EF) nr. 1915/2003

af 30. oktober 2003

om ændring af bilag VII, VIII og IX til Europa-Parlamentets og Rådets forordning (EF) nr. 999/2001 for så vidt angår handel med og import af får og geder og foranstaltninger efter bekræftet forekomst af transmissible spongiforme encephalopatier hos kvæg, får og geder

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(1), senest ændret ved Kommissionens forordning (EF) nr. 1234/2003(2), særlig artikel 23, og

ud fra følgende betragtninger:

(1) I forordning (EF) nr. 999/2001 er der fastsat regler for forebyggelse af, kontrol med og udryddelse af transmissible spongiforme encephalopatier (TSE) hos kvæg, får og geder. I henhold til forordningens artikel 13, stk. 1, og bilag VII skal der træffes visse foranstaltninger hurtigst muligt efter bekræftet forekomst af TSE. Det forventes, at gennemførelsen af visse aspekter af sådanne foranstaltninger vil give anledning til praktiske vanskeligheder.

(2) For så vidt angår får og geder bør bestemmelserne om sporing af afkom efter bekræftelse af TSE, på grund af de praktiske vanskeligheder med og det usikre udbytte af at spore afkom af TSE-smittede handyr, begrænses til tilfælde, som er bekræftet hos hundyr.

(3) For så vidt angår kvæg skal kohorter af BSE-angrebet kvæg i tilfælde af bekræftet forekomst af BSE i henhold til forordning (EF) nr. 999/2001 aflives og destrueres fuldstændigt.

(4) På generalforsamlingen i maj 2003 besluttede Verdensorganisationen for Dyresundhed (Det Internationale Kontor for Epizootier (OIE)), at kohorter af BSE-angrebet kvæg kan holdes i live indtil slutningen af deres produktive liv, forudsat at de destrueres fuldstændigt, når de er døde.

(5) Ifølge OIE's dyresundhedskodeks er det ikke nødvendigt at indskrænke anvendelsen af tyresæd på grund af BSE. Den Videnskabelige Styringskomité konkluderede i sin udtalelse af 18.-19. marts 1999 om mulig vertikal overførsel af BSE, der blev ajourført den 16. maj 2002, at tyresæd højst sandsynligt ikke udgør en risikofaktor for overførsel af BSE.

(6) Der foretages desuden offentlige kontroller af tyre på tyrestationerne, hvilket gør det muligt at sikre, at tyrene destrueres fuldstændigt, når de er døde.

(7) Betingelserne for at ophæve restriktioner vedrørende TSE-smittede fårebedrifter bør udvides, når de gennemføres i sammenhæng med intensiv TSE-overvågning. Bestemmelserne om fornyelse af besætninger med geder fra blandede bedrifter bør ændres i overensstemmelse hermed.

(8) Flytning af semiresistente moderfår mellem bedrifter omfattet af restriktioner bør tillades for at mindske visse regionale problemer med at finde passende dyr til udskiftning af smittede besætninger.

(9) For at lette overgangen til de nye bestemmelser bør den periode, i hvilken der vil kunne anvendes en fravigelsesbestemmelse vedrørende destruktion af visse dyr af fåreracer eller i fårebedrifter med en lav hyppighed af ARR-allelen, udvides fra to til tre avlsår.

(10) Bilag VIII og IX til forordning (EF) nr. 999/2001 indeholder bestemmelser om handel med og import af får og geder til avlsbrug. Bestemmelserne bør gøres klarere.

(11) Forordning (EF) nr. 999/2001 bør derfor ændres i overensstemmelse hermed.

(12) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

Bilag VII, VIII og IX til forordning (EF) nr. 999/2001 ændres som angivet i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. oktober 2003.

På Kommissionens vegne

David Byrne

Medlem af Kommissionen

(1) EFT L 147 af 31.5.2001, s. 1.

(2) EUT L 173 af 11.7.2003, s. 6.

BILAG

I bilag VII, VIII og IX foretages følgende ændringer:

1) Bilag VII affattes således:

"BILAG VII

UDRYDDELSE AF TRANSMISSIBEL SPONGIFORM ENCEPHALOPATI

1. Ved den i forordningens artikel 13, stk. 1, litra b), nævnte undersøgelse skal følgende identificeres:

a) for kvæg:

- alle andre drøvtyggere på den bedrift, hvor det dyr, hos hvilket sygdommen er bekræftet, holdes

- hvor sygdommen er bekræftet hos et hundyr, afkom, som er født inden for to år før eller efter sygdommens kliniske udbrud

- alle dyr i den kohorte, som det dyr, hos hvilket sygdommen er bekræftet, tilhører

- sygdommens mulige oprindelse

- andre dyr på den bedrift, hvor det dyr, hos hvilket sygdommen er bekræftet, holdes, eller på andre bedrifter, som kan være blevet smittet med TSE-agenset eller eksponeret for samme foder eller kontamineringskilde

- flytning af foder, af andet materiale eller andet, som kan være kontamineret, og som kan have overført TSE-agenset til eller fra den pågældende bedrift

b) for får og geder:

- alle andre drøvtyggere end får og geder på den bedrift, hvor det dyr, hos hvilket sygdommen er bekræftet, holdes

- i det omfang de kan identificeres, forældrene til, og i tilfælde af hundyr, alle embryoner og æg og sidste afkom af det hundyr, hos hvilket sygdommen er bekræftet

- alle andre får og geder på den bedrift, hvor det dyr, hos hvilket sygdommen er bekræftet, holdes, foruden de i andet led omhandlede dyr

- sygdommens mulige oprindelse og andre bedrifter, hvor der findes dyr, embryoner eller æg, som kan være blevet smittet med TSE-agenset eller eksponeret for samme foder eller kontamineringskilde

- flytning af foder og andet materiale eller andet, som kan være kontamineret, og som kan have overført BSE-agenset til eller fra den pågældende bedrift.

2. Foranstaltningerne i forordningens artikel 13, stk. 1, litra c), skal mindst omfatte:

a) hvis der bekræftes BSE hos et kreatur, nedslagning og fuldstændig destruktion af de kreaturer, som er identificeret ved den undersøgelse, der er nævnt i punkt 1, litra a), første, andet og tredje led; medlemsstaten kan dog beslutte:

- at undlade at foretage nedslagning og destruktion af samtlige kreaturer på den bedrift, hvor det dyr, hos hvilket sygdommen er bekræftet, holdes, jf. punkt 1, litra a), første led, under hensyntagen til den epidemiologiske situation og til, om dyrene på den pågældende bedrift kan spores

- at udskyde nedslagningen og destruktionen af dyr i de kohorter, som omhandlet i punkt 1, litra a), tredje led, indtil slutningen af deres produktive liv, hvis der er tale om tyre, der holdes uafbrudt på en tyrestation, og hvis det kan garanteres, at tyrene destrueres fuldstændigt, når de er døde.

b) hvis der fra den 1. oktober 2003 bekræftes TSE hos et får eller en ged, i henhold til den kompetente myndigheds afgørelse

i) enten nedslagning og fuldstændig destruktion af alle dyr, embryoner og æg, som er identificeret ved den undersøgelse, der er nævnt i punkt 1, litra b), andet og tredje led, eller

ii) nedslagning og fuldstændig destruktion af alle dyr, embryoner og æg, som er identificeret ved den undersøgelse, der er nævnt i punkt 1, litra b), andet og tredje led, undtagen:

- avlsvæddere af ARR/ARR-genotypen

- avlsmoderfår med mindst én ARR-allel og ingen VRQ-alleler, og

- får med mindst én ARR-allel, som udelukkende er bestemt til slagtning.

iii) hvis det inficerede dyr kommer fra en anden bedrift, kan en medlemsstat på grundlag af sygdomshistorien beslutte at anvende udryddelsesforanstaltninger i oprindelsesbedriften som supplement til eller i stedet for den bedrift, hvor infektionen blev bekræftet. I tilfælde af arealer, der anvendes til fælles græsning for mere end én besætning, kan medlemsstaterne under hensyntagen til alle de epidemiologiske faktorer træffe begrundet beslutning, at foranstaltningerne kun skal gælde for én besætning.

c) hvis der bekræftes BSE hos et får eller en ged, nedslagning og fuldstændig destruktion af alle dyr, embryoner og æg, som er identificeret ved den undersøgelse, der er nævnt i punkt 1, litra b), andet til femte led.

3.1. På bedrifter, hvor der er gennemført destruktion som omhandlet i punkt 2, litra b), nr. i) eller ii), må kun følgende dyr indsættes:

a) får (handyr) af ARR/ARR-genotypen

b) får (hundyr) med mindst én ARR-allel og ingen VRQ-alleler

c) geder, forudsat at:

- der ikke findes andre avlsfår på bedriften end de i litra a) og b) omhandlede

- der er foretaget en grundig rengøring og desinficering af alle stalde på bedriften, efter at besætningen er blevet udsat

- bedriften underkastes intensiveret TSE-overvågning, herunder undersøgelse af alle nedslagne og selvdøde geder på over 18 måneder.

3.2. På bedrifter, hvor der er gennemført destruktion som omhandlet i punkt 2, litra b), nr. i) eller ii), må kun følgende reproduktionsmateriale fra får anvendes:

a) sæd af væddere af ARR/ARR-genotypen

b) embryoner med mindst én ARR-allel og ingen VRQ-alleler.

4. I en overgangsperiode, der højst varer til den 1. januar 2006, kan medlemsstaterne, hvis det er vanskeligt at tilvejebringe får med en kendt genotype til erstatning, som en fravigelse fra restriktionen i punkt 3.1, litra b), beslutte at tillade, at ikke-drægtige gimmerlam med en ukendt genotype indsættes på de bedrifter, der er omhandlet i punkt 2, litra b), nr. i) og ii).

5. Når foranstaltningerne omhandlet i punkt 2, litra b), nr. i) og ii), er anvendt på en bedrift,

a) kan ARR/ARR-får flyttes fra bedriften uden restriktioner

b) må får med kun én ARR-allel kun flyttes fra bedriften med henblik på direkte slagtning til konsum eller med henblik på destruktion; hunfår med kun én ARR-allel og ingen VRQ-alleler kan imidlertid flyttes til andre bedrifter, der er pålagt restriktioner, efter anvendelse af de i punkt 2, litra b), nr. ii), nævnte foranstaltninger

c) må får med andre genotyper kun flyttes fra bedriften med henblik på destruktion.

6. Restriktionerne omhandlet i punkt 3.1, 3.2 og 5 opretholdes for den pågældende bedrift i en periode på tre år fra:

a) det tidspunkt, hvor alle får på bedriften har fået ARR/ARR-status, eller

b) slutdatoen for fåre-/gedehold på stedet, eller

c) for så vidt angår punkt 3.1, litra c), det tidspunkt, hvor den intensiverede TSE-overvågning begyndte, eller

d) den dato, hvor alle avlsvæddere på en bedrift er af ARR/ARR-genotypen og alle avlsmoderdyr har mindst én ARR-allel og ingen VRQ-allel, forudsat at TSE-undersøgelsen af alle nedslagne og selvdøde får over 18 måneder, der udføres i denne periode, giver et negativt resultat.

7. Hvis ARR-allelens frekvens i racen eller på bedriften er lav, eller hvis det anses for nødvendigt for at undgå indavl, kan en medlemsstat beslutte at:

a) udskyde den destruktion af dyrene, der er omhandlet i punkt 2, litra b), nr. i) og ii), i op til tre avlsår

b) tillade, at andre får end dem, der er omhandlet i punkt 3, indsættes på bedrifter som omhandlet i punkt 2, litra b), nr. i) og ii), forudsat at de ikke bærer en VRQ-allel.

8. Medlemsstater, der anvender de i punkt 4 og 7 fastsatte fravigelser, meddeler Kommissionen en redegørelse for de kriterier, der ligger til grund for at bevilge fravigelserne."

2) Kapitel A, del I, litra a), i bilag VIII affattes således:

"a) Avlsfår og -geder skal:

i) enten uafbrudt siden fødslen eller i de sidste tre år have været holdt på én eller flere bedrifter, der i mindst tre år har opfyldt følgende krav:

- bedriften er undergivet regelmæssig officiel veterinærkontrol

- dyrene er identificeret

- der har ikke været noget bekræftet tilfælde af scrapie

- der er på bedriften foretaget stikprøvekontrol af gamle hundyr, som er bestemt til nedslagning

- på bedriften er kun indsat hundyr fra en bedrift, som opfylder de samme krav, eller

ii) fra den 1. oktober 2003 være får med prionproteingenotypen ARR/ARR, jf. bilag I til Kommissionens beslutning 2002/1003/EF(1).

Hvis de er bestemt til en medlemsstat, der for hele eller en del af sit område er omfattet af bestemmelserne i litra b) eller c), skal de opfylde de generelle eller begrænsede supplerende garantier, der er fastsat efter proceduren i artikel 24, stk. 2."

3) Bilag IX, kapitel E, affattes således:

"KAPITEL E Import af får og geder

Ved import af får og geder til Fællesskabet efter den 1. oktober 2003 skal der fremlægges et dyresundhedscertifikat, som godtgør,

a) at de er født og udelukkende opdrættet på bedrifter, hvor ingen scrapietilfælde nogen sinde er blevet diagnosticeret, og, for avlsfår og avlsgeder, at de opfylder kravene i bilag VIII, kapitel A, del I, litra a), nr. i), eller

b) at det er får, der har prionproteingenotypen ARR/ARR, jf. bilag I til Kommissionens beslutning 2002/1003/EF, og som kommer fra en bedrift, hvorfra der ikke er blevet indberettet scrapietilfælde inden for de seneste seks måneder.

Hvis de er bestemt til en medlemsstat, der for hele eller en del af sit område er omfattet af bestemmelserne i bilag VIII, kapitel A, del I, litra b) eller c), skal de opfylde de generelle eller begrænsede supplerende garantier, der er fastsat efter proceduren i artikel 24, stk. 2."

(1) EFT L 349 af 24.12.2002, s. 105.